སྒོ་ཆེན་ནང་ལོགས་གཡས་གཡོན་དུ།མགོན་པོ་ཕྱག་དྲུག་པ་དང་།ལྷ་མོ་དམག་ཟོར་མ།ཆོས་རྒྱལ།རྣམ་སྲས།ཥཱ་ཏྲ་པ་ལ།ལྕམ་སྲིང་།བསྟན་མ་བཅུ་གཉིས་བཅས་ཀྱི་གྱན་ཐང་བཞུགས།རྒྱ་མཐོངས་དབུས་སུ།ཡབ་རྗེ་བླ་མའི་འཁྲུངས་རབས་ཀྱི་ཐང་ག་ཆེན་པོ་རྣམས་དང་།གཡས་གཡོན་དུ།རྗེ་འཁྲུངས་རབས་ཙོང་ཁ་བརྒྱད་ཅུའི་གྱན་ཐང་བཞུགས།རྒྱ་མཐོངས་ཁར།གཉན་ཐོག་ལྷ་རིས་པ་དཔལ་འབྱོར་གཙོས་གཉན་ཐོག་ལྷ་རིས་པ་རྣམས་ཀྱིས་གོས་དྲུབས་ལས་བཞེངས་པའི་གནས་བརྟན་བཅུ་དྲུག་དང་།སྟོན་པ་གཙོ་འཁོར་གསུམ་པ།བྱམས་འཇམ་དབྱངས།ཚེ་ལྷ་རྣམ་གསུམ།རིགས་གསུམ་མགོན་པོ།གྲུབ་ཆེན་ཆོས་པ་ཡབ་སྲས་གཙོས་བླ་སྐུ་སྣ་ཚོགས།མགོན་པོ་ཕྱག་དྲུག་པ།དམ་ཅན་ཆོས་རྒྱལ།རྡོ་རྗེ་གུར་མགོན།ལྷ་མོ་དམག་ཟོར་མ།རྣམ་སྲས་བཅས་ཀྱི་སྐུ་འདྲ་བཞུགས་པའི་ནོར་བུའི་མཐོངས་བསྐོར་ཕུལ་བྱུང་ཅན།རྒྱ་མཐོངས་ཁ་དང་ཀ་ཐུང་གི་མགོ་རྣམས་སུ་གནའ་དེང་གི་ཐང་ག་མང་པོ་བཞུགས།དེའི་ནང་གི་སྟོན་པའི་འཁྲུངས་རབས་དཔག་བསམ་འཁྲི་ཤིང་གི་གྱན་ཐང་རྣམས་སེང་གེ་གཤོང་ཡ་མགོ་སྡེ་བའི་ལྷ་རིས་པ་ཤ་བོ་ཐར་གཙོས་སེང་གེ་གཤོང་ཡ་མགོ་སྡེ་བའི་ལྷ་རིས་པ་རྣམས་ཀྱིས་གསར་དུ་བཞེངས།རྗེ་འཁྲུངས་རབས་ཙོང་ཁ་བརྒྱད་ཅུ་དང་བྱམས་པའི་ཞིང་བཀོད་གཉིས་ཀྱི་གྱན་ཐང་རྣམས་སེང་གེ་གཤོང་མ་མགོ་སྡེ་བའི་ལྷ་རིས་པ་སྐལ་བཟང་གཙོས་སེང་གེ་གཤོང་མ་མགོ་སྡེ་བའི་ལྷ་རིས་པ་རྣམས་ཀྱིས་བཞེངས།བདེ་གསང་འཇིགས་གསུམ་དང་།དུས་འཁོར།གསང་བདག་འཁོར་ཆེན་བཅས་ཀྱི་གྱན་ཐང་རྣམས་ཚོ་འདུ་སྡེ་བ་བཞིས་སྦྱིན་བདག་བྱས་ཏེ།སེང་གེ་གཤོང་མ་མགོ་སྡེ་བའི་ལྷ་དཔོན་ཆེན་མོ་ཨ་ཁུ་རྒྱ་མཚོས་ལྷ་དཔོན་མཛད་དེ་སེང་གེ་གཤོང་མ་མགོ་སྡེ་བའི་ལྷ་རིས་པ་འགས་བཞེངས།སྨན་སྐུ་ཆེ་ཆུང་མང་ཆེ་བ་སེང་གེ་གཤོང་ཡ་མགོ་དགོན་པའི་དགེ་སློང་ཨ་ཁུ་བློ་བཟང་ཉི་མ་དང་།གནས་བརྟན་ཚེ་རིང་རྡོ་རྗེ།འདུལ་བ་འཛིན་པ་ཡུམ་སྐྱབས་རྒྱལ།ཕྱག་འཚལ་པ་སངས་རྒྱས།བཀྲ་ཤིས་རབ་བརྟན་སོགས་ཀྱིས་བཞེངས།བླ་མཆོད་ཚོགས་ཞིང་དང་ལྕམ་སྲིང་གཉིས་ཀྱི་གྱན་ཐང་སེང་གེ་གཤོང་ཡ་མགོ་དགོན་པའི་གནས་བརྟན་ཨ་ཁུ་ཚེ་རིང་རྡོ་རྗེ་སོགས་ཀྱིས་བཞེངས།རྒྱ་མཐོངས་དབུས་ཀྱི་ཡབ་རྗེ་འཁྲུངས་རབས་ཀྱི་ཐང་ག་ཆེན་པོ་རྣམས་གཉན་ཐོག་འཇིགས་མེད་སྐར་མདའ་གཙོས་གཉན་ཐོག་ལྷ་རིས་པ་རྣམས་ཀྱིས་བཞེངས།